Da Anton Dreher aus Schwechat hod de neiche Technologie auf ana Raas kenna gleant und hods mid haam brocht.Ea hod sei Moiz daunn mid ana untagärign Hefn vasetzt und auf de Oat a neichs Bia braut. Im 1841a Joa is daun is easchte Wean Loga braut wuan, a beanstaafoabms Bia. Des woa fia de Zeid wos bsundas, weu wia scho gsogt, is Bia woa domolig recht dungl. Zweng dem hod mas aar a „hölles“ Bia ghaaßn, aa wauns noch de heitign Vahötniss eha hoibdungl warat. De neiche Biasuatn woa daunn in da k.u.k. Monarchie vuar oim aum Aufaung recht eafoigreich. Sei vualeifigs End hod s owa in da Zeid währand und nochn 1. Wöödkriag gfundn, weu in dera Zeid de Wiatschoft in Estarreich recht marod woa. Zweng dem hods suichane Sochn wia a hochweatige Braugeaschtn net gebm. Außadem san in da Zwischnzeid scho aundare, höllare Biare braut wuan.